Plaasmoorde: 'Vergeef die aanvallers' | Landbou
Plaasmoorde: 'Vergeef die aanvallers'
Mnr. Samuel West (links), 'n plaaswerker van die Klapmuts-omgewing, bid by die Swart Maandag-saamtrek op Klapmuts verlede Maandag saam met mnr. Daniël Briërs, een van die organiseerders van dié optog. "Here, dié wat hul harte verhard, wil U vir hulle hinder totdat hulle hulleself na U draai?" het hy gesê. Die saamtrek is gereël deur me. Talita Basson, 'n student aan die Universiteit Stellenbosch, in reaksie op die moord op mnr. Joubert Conradie, 'n Stellenbosse boer, die vorige week. "Dit kon my pa gewees het," het Basson aan Landbou.com gesê. Haar pa, Hennie, is 'n wildboer by Robertson. Foto: Alani Janeke
In die nag ná die optogte van 30 Oktober is mnr. Barry Baars, 'n boer by Ficksburg en buurman van die bekende MD Foundation, in sy huis vermoor. Werkers het hom die volgende dag omstreeks 09:00 in sy slaapkamer aangetref. Hy was een van vier boere wat verlede Dinsdag vermoor is. Daar was ook moorde by Fochville in Gauteng, Albertinia in die Wes-Kaap en Griekwastad in die Noord-Kaap.
Ds. Petrus Grové, een van Baars se bure en bestuurder van MD se gemeenskapsafdeling, Missio Dei, wat 'n plaasskool, kliniek en hospies bedryf, sê hoewel hulle diep hartseer is oor Baars se dood, glo hulle daarin om die aanvallers te vergewe. "Ons moet die mense vry-spreek en vergewe sodat ons self verlos kan word van die woede en hartseer."
Hy meen die Here wil met al die gebeure die afgelope maande Suid-Afrikaners se oë oopmaak vir die probleme in die land. Hy glo dat almal in Suid-Afrika hier is om hoop te bring sodat versoening bewerkstellig kan word.